## Zakon o izmjenama i dopunama Zakona o Hrvatskom fondu za privatizaciju

### NN 87/1996 (16.10.1996.), Zakon o izmjenama i dopunama Zakona o Hrvatskom fondu za privatizaciju

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O HRVATSKOM FONDU ZA PRIVATIZACIJU**

Proglašavam Zakon o izmjenama i dopunama Zakona o Hrvatskom fondu za
privatizaciju, koji je donio Zastupnički dom Sabora Republike Hrvatske
na sjednici 2. listopada 1996.

Broj: 01-96-1671/1
Zagreb, 8. listopada 1996.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O HRVATSKOM FONDU ZA PRIVATIZACIJU**

Članak 1.

U Zakonu o Hrvatskom fondu za privatizaciju ("Narodne novine", br. 84/92.,
70/93., 76/93. i 52/94.) članak 4. mijenja se i glasi:

"Fond obavlja stručne i upravne poslove koji se odnose na: privatizaciju
- prodaja dionica, udjela, stvari i prava i prijenos dionica bez naplate
kad je to određeno zakonom; upravljanje imovinom u vlasništvu Republike
Hrvatske kad je to određeno zakonom ili odlukom Vlade; pretvorbu društvenih
poduzeća; upravljanje pravnim osobama u kojima Fond ima dionice i udjele,
te druge poslove utvrđene zakonom i Statutom Fonda, a koji zakonom nisu
stavljeni u nadležnost Ministarstsva privatizacije i upravljanja imovinom."

Članak 2.

U članku 5. riječi: "U obavljanju djelatnosti, utvrđenih ovim Zakonom"
zamjenjuju se riječima: "U obavljanju poslova iz djelokruga utvrđenog zakonom".

Članak 3.

Članak 6. mijenja se i glasi:

"Organ upravljanja Fondom je Upravni odbor. Upravni odbor ima pet članova.
Jedan od članova Upravnog odbora je Predsjednik Upravnog odbora.

Članovi Upravnog odbora imaju zamjenike.

Članove Upravnog odbora, njihove zamjenike i Predsjednika Upravnog odbora
imenuje i razrješava Vlada Republike Hrvatske.

Upravni odbor donosi odluke većinom glasova svih članova Upravnog odbora.

Predsjednik Upravnog odbora može pismeno ovlastiti nekog od članova
Upravnog odbora da kad je on spriječen, sazove i vodi sjednicu Upravnog
odbora i do tada ima i druge njegove ovlasti.

Član Upravnog odbora spriječen da sudjeluje u radu sjednice Upravnog
odbora dužan je o tome obavijestiti Predsjednika Upravnog odbora i svog
zamjenika.

U slučaju iz prethodnog stavka ovog članka zamjenik člana Upravnog odbora
sudjeluje u radu Upravnog odbora sa svim ovlastima člana Upravnog odbora."

Članak 4.

U članku 7. točka 3. mijenja se i glasi:

"3. određuje početnu cijenu dionica i udjela i početnu cijenu stvari
i prava, te donosi odluke o prodaji dionica i udjela, stvari i prava kad
je to određeno zakonom.

Iza točke 3. dodaje se nova točka 4. koja glasi:

"4. donosi odluke o ulaganju sredstava ostvarenih iz dobiti pravnih
osoba u kojima Fond ima dionice i udjele sukladno zakonu.

Točka 9. mijenja se i glasi:

"9. donosi odluke kada je za to ovlašten zakonom".

Dosadašnje točke 4. do 11. postaju točke 5. do 12.

Članak 5.

Iza članka 7. dodaje se članak 7a. koji glasi:

"Članak 7a.

Predsjednik Fonda i potpredsjednici Fonda čine Kolegij Fonda.

Kolegij Fonda donosi odluke o prodaji dionica i udjela za pojedinu pravnu
osobu čija je temeljna glavnica vrijednosti do 10.000.000, 00 kuna.

Odluke iz stavka 2. ovoga članka i druge odluke kad je to određeno zakonom
Kolegij Fonda donosi jednoglasno."

Članak 6.

U članku 8. stavak 2. mijenja se i glasi:

"Nadzorni odbor ima devet članova. Šest članova imenuje Zastupnički
dom Sabora Republike Hrvatske i to četiri iz reda zastupnika, a dva člana
iz reda uglednih financijskih stručnjaka. Predsjednik Odbora za gospodarstvo,
razvoj i obnovu Zastupničkog doma Sabora Republike Hrvatske, predsjednik
Odbora za financije i proračun Zastupničkog doma Sabora Republike Hrvatske
i predsjednik Odbora za turizam Zastupničkog doma Sabora Republike Hrvatske
po položaju su članovi Nadzornog odbora."

Stavak 6. mijenja se i glasi:

"Nadzorni odbor nadzire zakonitost rada Fonda, razmatra financijski
plan i godišnje izvješće o poslovanju Fonda i druge akte Fonda u skladu
sa Statutom Fonda."

Iza stavka 6. dodaje se stavak 7. koji glasi:

"Nadzorni odbor podnosi izvješće Zastupničkom domu Sabora Republike
Hrvatske o radu Fonda najmanje jedanput godišnje."

Članak 7.

U članku 9. stavku 2. iza riječi: "predsjednika i" dodaju se riječi:
"Statutom Fonda".

Članak 8.

U članku 10. stavku 3. riječi: "u proračun Republike Hrvatske" zamjenjuju
se riječima: "Hrvatskoj banci za obnovu i razvitak".

Članak 9.

U članku 12. stavak 2. mijenja se i glasi:

"Financijsko izvješće o poslovanju Fonda potvrđuje Vlada Republike Hrvatske".

Stavak 3. briše se.

Članak 10.

U članku 15. riječi: "Prijelazne i završne odredbe" brišu se.

Članak 11.

Danom imenovanja članova Nadzornog odbora sukladno ovom Zakonu prestaje
mandat članovima dosadašnjeg Nadzornog odbora.

Članak 12.

Ovlašćuje se Odbor za zakonodavstvo Zastupničkog doma Sabora Republike
Hrvatske da utvrdi i izda pročišćeni tekst Zakona o Hrvatskom fondu za
privatizaciju.

Članak 13.

Ovaj Zakon stupa na snagu osmoga dana od dana objave u "Narodnim novinama".

Klasa: 305-01/93-01/21
Zagreb, 2. listopada 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 87/1996-1519